Οι χάκερς- «Ρομπέν των Δασών» της… Μάνδρας, «ξεχρέωσαν» τους δημότες- οφειλέτες των λογαριασμών ύδρευσης, και έβαλαν μέσα τον δήμο, περίπου… 1.000.000 ευρώ. Αρχικά εισέβαλλαν στα υπολογιστικά προγράμματα του δήμου προκειμένου να διαγράψουν τα χρέη ετών για 200-300 δημοτών που δεν είχαν πληρώσει τους λογαριασμούς προς το δήμο.

Ήταν τέτοιο όμως το «ανακάτεμα» των αρχείων, που ουσιαστικά διέλυσαν το σύνολο των καταγεγραμμένων λογαριασμών για όλους του δημότες της περιοχής. Ακόμη και αυτά που έχουν σωθεί ή βρίσκονται σε εφεδρικό back up, εύκολα μπορούν να προσβληθούν από τους δημότες που φέρονται ως οφειλέτες, καθώς δεν είναι αποδεκτή τέτοιου τύπου ανάκτηση αρχείων από σύστημα που δεν βρίσκεται on line με τις αρμόδιες υπηρεσίες, όπως επισημαίνουν αξιωματικοί της Διεύθυνσης Δίωξης Ηλεκτρονικού Εγκλήματος, στους οποίους έγινε η καταγγελία.

Από τους πρόχειρους υπολογισμούς η ζημιά που έχει προκληθεί στη δημοτική αρχή από την παραποίηση των λογαριασμών ύδρευσης φθάνει ίσως και ξεπερνά το 1 εκατομμύριο ευρώ. Οι αρμόδιοι αστυνομικοί διενεργούν έρευνα, μετά από υποβολή έγκλησης από υπευθύνους του δήμου Μάνδρας, προκειμένου να εντοπίσουν τα ηλεκτρονικά ίχνη των εισβολέων στα υπολογιστικά προγράμματα. Οι δράστες με τα χαρακτηριστικά των Anonymous, είχαν παραποιήσει τους λογαριασμούς ύδρευσης και συγκεκριμένα είχαν μηδενίσει προηγούμενες οφειλές προς τον δήμο.

Από την πρώτη έρευνα εξειδικευμένων αστυνομικών Διεύθυνσης Δίωξης Ηλεκτρονικού Εγκλήματος, στα υπολογιστικά συστήματα του δήμου, διαπιστώθηκε η εγκατάσταση λογισμικών προγραμμάτων απομακρυσμένης διαχείρισης. Η έρευνα συνεχίζεται και το προανακριτικό υλικό που θα συγκεντρωθεί θα υποβληθεί στην Εισαγγελία Πρωτοδικών Αθηνών.

Οι πιο πρόσφατες Ειδήσεις



Διαβάστε πρώτοι τις Ειδήσεις για ό,τι συμβαίνει τώρα στην Ελλάδα και τον Κόσμο στο thetoc.gr